wickkiey/tamil-wikipedia-chunked huggingface dataset:
# தோரியம் மோனாக்சைடு

சாதாரணமாக தோரியம் காற்றில் எரிந்து தோரியம் டையாக்சைடைக் கொடுக்கிறது. தோரியத்தின் மீது ஆக்சிசன் முன்னிலையில் லேசர் கற்றையைச் செலுத்தி கதிர்வீச்சுத் தாக்கம் செய்யும்போது தோரியம் மோனாக்சைடு உருவாகிறது . தோரிய மென் படலத்தின் மீது குறைவழுத்த ஆக்சிசனை மிதமான வெப்பநிலையில் செலுத்தும் போதும் அதிக நிலைப்புத்தன்மை கொண்ட டையாக்சைடு மேற்பூச்சின் மீது தோரியம் மோனாக்சைடு அடுக்கு விரைவாக வளர்கிறது .  
1580° செல்சியசுக்கும் அதிகமான உயர் வெப்பநிலைகளில் தோரியம் டையாக்சைடை விகிதச்சமமில்லா வினையின் மூலம் தோரியம் மோனாக்சைடாக மாற்ற இயலும். (நீர்ம தோரியம் உலோகத்துடன் வேதிச்சமநிலை) அல்லது 2230° செல்சியசு வெப்பநிலையில் எளிய ஆக்சிசன் பிரிகை வினையின் வழியாகவும் மாற்றலாம் .  
:<chem>ThO2 + Th(l) <=> 2 ThO(s)</chem>
:<chem>ThO2 -> ThO(s) + 1/2 O2</chem>
# செவ்வக விளக்கப்படம்

**செவ்வக விளக்கப்படம்** அல்லது **பட்டை விளக்கப்படம்** (*bar chart* or *bar graph*) என்பது ஒரு தெளிவான தரவின் விவரங்களை செவ்வகங்களைக் கொண்டு காட்டும் விளக்கப்பட வடிவமாகும். செவ்வக விளக்கப்படத்திலுள்ள செவ்வகங்களின் நீளங்கள் (உயரங்கள்), அவைக் குறிக்கும் மதிப்புகளின் விகிதத்தில் இருக்கும். இந்த விளக்கப்படங்களில் காணப்படும் செவ்வகங்கள் செங்குத்தாகவோ அல்லது கிடைமட்டமாகவோ அமையலாம்.  
ஒரு தரவிலுள்ள விவரங்களை எளிய முறையில் ஒப்பீடு செய்ய செவ்வக விளக்கப்படங்கள் உதவுகின்றன. செவ்வக விளக்கப்படத்தின் ஒரு அச்சு ஒப்பீடு செய்யப்படும் வகையினங்களையும் மற்றொரு அச்சு அவ்வகையினங்களின் மதிப்புகளையும் குறிக்கும்.
# செவ்வக விளக்கப்படம்

## வரலாறு

வில்லியம் பிளேபேர் (1759-1824) என்பவரே முதன்முதலாகச் செவ்வக விளக்கப்படத்தைக் கண்டறிந்தவராகப் பல ஆதாரங்கள் கூறுகின்றன. தி கமர்சியல் அன்டு பொலிட்டிகல் அட்லசு என்ற அவரது படைப்பில் காணப்படும் வரைபடமே (*Exports and Imports of Scotland to and from different parts for one Year from Christmas 1780 to Christmas 1781*) வரலாற்றின் முதல் செவ்வக விளக்கப்படமாகக் கருதப்படுகிறது. எனினும் இதற்கும் 300 ஆண்டுகளுக்கு முன்னராகத் *தி லேட்டியூடு ஆப் பார்ம்சு* இல் வெளியிடப்பட்ட, "மாறாத முடுக்கத்தில் நகரும் பொருளின் திசைவேகத்திற்கான வரைபடங்களை" செவ்வக விளக்கப்படங்களின் முன்னோடியாகக் கொள்ளலாம் (இவ்வரைபடங்களை உருவாக்கியவர்களாக ஜேக்கோபசு டி சான்க்டோ மார்ட்டினோ அல்லது சிலவேளைகளில் நிக்கோலசு ஓர்ஸ்மெ என்ற கருத்து நிலவுகிறது).
# செவ்வக விளக்கப்படம்

## அமைப்பு

செவ்வக விளக்கப்படங்களின் ஆட்களங்கள் தனித்த வகைமானங்களாக இருக்கும். ஒரு தரவிற்கு செவ்வக விளக்கப்படம் வரையும்போது முழுத்தரவும் ஒரே வரைபடத்தில் அடங்கும்விதத்தில் அளவுதிட்டம் எடுத்துக்கொள்ளப்படும். ஒரு தரவில் ஒப்பீடு செய்யப்படும் வகைமானங்கள் இயல்பாகவே வரிசைப்படுத்தப்பட்டவையாக இல்லாதபட்சத்தில், அத்தரவிற்கான செவ்வக விளக்கப்படத்தில் செவ்வகங்கள் எந்தவொரு வரிசைப்படியும் இருக்கலாம். செவ்வக விளக்கப்படங்கள், வகைமானப்படுத்தப்பட்ட தரவின் காட்சி உருவகிப்பாகும்.
வகைமானப்படுத்தப்பட்டத் தரவு என்பது தனித்த தொகுப்புகளாக தொகுக்கப்பட்ட தரவாகும். எகா: ஆண்டின் மாதங்கள், வயதுவாரியான தொகுப்புகள், காலணி அளவுகள், விலங்குகள். பொதுவாக இவ்வகைமானங்கள் பண்புசார்ந்தவை. செங்குத்தான செவ்வக விளக்கப்படங்களில் வகைமானங்கள் கிடை அச்சிலமையும்; செவ்வகங்களின் உயரம் அந்தந்த வகைமானங்களின் மதிப்பைக் குறிக்கும்.
# பாசுப்யுரேனைலைட்டு

**பாசுப்யுரேனைலைட்டு** (*Phosphuranylite*) என்பது KCa(H<sub>3</sub>O)<sub>3</sub>(UO<sub>2</sub>)<sub>7</sub>(PO<sub>4</sub>)<sub>4</sub>O<sub>4</sub>•8(H<sub>2</sub>O) என்ற வேதி வாய்ப்பாட்டால் விவரிக்கப்படும் ஒரு கனிமம் ஆகும். யுரேனைல் பாசுபேட்டு கனிமம் என்று இது வகைப்படுத்தப்படுகிறது .  
அமெரிக்காவின் வடக்கு கரோலினா மாநிலத்தில் உள்ள மிட்செல் மாகாணத்தில் பெக்மாடைட்டு வகை தட்டைப் பாறைகளில் பாசுப்யுரேனைலைட்டு காணப்பட்டதென 1879 ஆம் ஆண்டு பிரெடரிக் அகத்தசு கெந்து முதன் முதலில் விவரித்தார்.
# மிகப் பெரிய தம்மஸேதி மணி

**மிகப் பெரிய தம்மஸேதி மணி** ( **Great Bell of Dhammazedi** (Burmese: ဓမ္မစေတီခေါင်းလောင်းကြီး <span title="Representation in the International Phonetic Alphabet (IPA)">[dəma̰zèdì kʰáʊɴláʊɴ dʑí]</span>) என்பது ஒரு வெண்கல மணி ஆகும். இது மிகப் பெரிய வார்ப்பு மணியாக கருதப்படுகிறது. 1484 பெப்ரவரி 5 அன்று இந்த மணியை மியான்மரின் டாகோன் நகரத்தில் உள்ள சவோடகன் தூபிக்கு அன்பளிப்பாக வழங்க பர்மாவின் ஹந்தவாடி ராஜ்யத்தின் அரசரான ஹந்தவாடி உத்தரவிட்டார்.
# மிகப் பெரிய தம்மஸேதி மணி

## விளக்கம்

கி.பி. 1484இல் இந்த மணியை நிர்மாணிப்பதற்கான தேதி குறிக்கப்பட்டது. சோதிடர் ஒருவர், *இப்போது காலம் சரியில்லை. இந்த மணியிலிருந்து ஓசை வராது* என்றார். அந்த ஆண்டிலேயே தம்மஸேதி மணி அங்கே நிர்மாணம் செய்யப்பட்டது. மணியை அடித்தார்கள். ஆனால், அதிலிருந்து வந்த ஒலி இனிமையாக இல்லை.  
அக்காலத்திய குறிப்புகளின்படி இந்த மணியானது சுமார் 294 டன் அளவில் செம்பு, வெள்ளி, தங்கம், தகரம் போன்ற உலோகங்களை சேர்த்து உருவாக்கப்பட்டது. இந்த மணியானது 12 முழ உயரம், 8 முழ அகலத்துடன் பிரம்மாண்டமாகச் செய்யப்பட்டிருந்தது.  
கி.பி. 1583இல் சவேடகான் ஸ்தூபியைக் காண காஸ்பரோ பால்பி என்ற வெனிசைச் சேர்ந்த வணிகர் ஒருவர் வந்தார். அவர் தனது பயணக்குறிப்பில், தம்மஸேதி மணியைக் கண்டதாகக் குறிப்பிட்டிருக்கிறார். ‘நான் அங்கே மிகப்பெரிய அறை ஒன்றில் பிரம்மாண்டமான மணியைக் கண்டேன். அந்த மணியில் ஒன்றை ஒன்று ஒட்டினாற்போல பெரிய எழுத்துகள் மேலிருந்து கீழ் நோக்கிப் பொறிக்கப்பட்டிருந்தன. அதைப் புரிந்துகொள்ள முடியவில்லை என தன் குறிப்பில் குறிப்பிட்டுள்ளார்.
# மிகப் பெரிய தம்மஸேதி மணி

## சவேடகன் தூபியிலிருந்து திருட்டு

16 ஆம் நூற்றாண்டின் துவக்கத்தில் ஐரோப்பிய பயணிகள் மற்றும் வணிகர்கள் பர்மாவுடன் தொடர்பு கொள்ளத் தொடங்கினர். ஃபிலிப் டி பிரிட்டோ இ நிகோட் என்ற போர்த்துக்கீசிய தளபதி. கி.பி. 1590களில் மியான்மரின் சில பகுதிகள் மீது படையெடுத்தார். அந்த நேரத்தில், சிரியாமானது (இப்போது தன்லினைன் என அறியப்படுகிறது) பர்மாவின் டூவாங்கூ இராச்சியத்தில் மிக முக்கியமான துறைமுகமாக இருந்தது.  
கி.பி 1599இல் போருத்கிய தளபதி ஃபிலிப் டி பிரிட்டோ இ நிகோட் மியான்மரின் சில பகுதிகளை வென்றார். பர்மிய மன்னர்கள் சிலரைத் தோற்கடித்தார். மியான்மரில் போர்த்துக்கீசிய ராஜ்யம் அமைந்ததாக அறிவித்தார். போர்த்துகீசிய இந்தியாவின் வைஸ்ராயான ஏரிஸ் டி சல்டானாவின் கீழ் போர்த்துகேய இந்தியா ஆட்சி பர்மியப் பிரதேசத்தில் நிறுவப்பட்டது.  
கி.பி. 1608-ல் ஃபிலிப் டி பிரிட்டோ சவேடகன் அடுக்குத் தூபியில் இருந்து தம்மஸேதி மணியைக் கழற்றினர். அதை உருக்கி பீரங்கி போன்ற ஆயுதங்களைத் தயாரிக்கும் நோக்கில் அதை சிங்கட்டாரா மலைக்குன்றிலிருந்து, உருட்டிக் கீழே கொண்டுவந்தனர். பின்னர் யானைகள் கட்டி இழுக்கும் மரத்தாலான வாகனம் ஒன்றில் மணி ஏற்றி, பாகோ நதியை நோக்கி அதை இழுத்துச் சென்றனர். பாகோ நதியில் ஃபிலிப் டி பிரிட்டோவின் பெரிய படகு காத்திருந்தது. அதனுடன் மிகப்பெரிய மிதக்கும் மரக்கலன் ஒன்று இணைக்கப்பட்டிருந்தது. அதில் மணியை ஏற்றினார்கள். படகு கிளம்பியது. பாகோ நதியும், யாங்கோன் நதியும் சங்கமித்து ஓடும் நீர்ப்பரப்பில் படகு தடுமாறியது. அதிக எடையைத் தாங்க இயலாது மரக்கலன் சரிந்தது. அதனுடன் படகும் கவிழ்ந்தது. இதனால் ஆற்றின் நீருக்குள் மணி மூழ்கிப் போனது.
# மிகப் பெரிய தம்மஸேதி மணி

## தற்போதைய நிலை

அவராலும், அவருக்குப்பின் வந்தவர்களாலும் மணியை ஆற்றுக்குள்ளிலிருந்து மீட்க இயலவில்லை. மணி மூழ்கி நானூறு ஆண்டுகள் கடந்த நிலையிலும், தற்போதுவரை யாராலும் அதை மீட்டெடுக்க முடியவில்லை. அது எங்கே விழுந்து காணாமல் போனது என்ற இடத்தைக்கூட சரியாக கண்டுபிடிக்க முடியவில்லை.
# ஜூலி பெயெட்

**ஜூலி பெயெட்** (Julie Payette, பிறப்பு: அக்டோபர் 20, 1963) தற்போதைய கனடாவின் கவர்னர் ஜெனரலாவார். இவர் கனடியன் கூட்டமைப்பின் 29 வது ஆளுநர் ஜெனரல் ஆவார். சூலை 13, 2017 அன்று, பிரதம மந்திரி ஜஸ்டின் துரூடோ, இராணி ஐக்கிய இராச்சியத்தின் இரண்டாம் எலிசபெத் கனடாவின் அடுத்த கவர்னர் ஜெனரலாக பெயெட்டை நியமித்துள்ளதாக அறிவித்தார். 2017, அக்டோபர் 2 ஆம் நாள் பெயெட் கனடாவின் ஆளுநராகப் பதவியேற்றார். **ஜூலி பெயெட்,** இப்பதவி வகிக்கும் நான்காவது பெண் மற்றும் ஆறாவது பிரெஞ்சு மொழிபேசும் பிராங்கோபோன் ஆவார்.  
பெயெட் ஒரு பொறியியலாளரும், வணிகரும், கனடிய வின்வெளி வீரரும் கனடிய வின்வெளி நிறுவனத்தின் முன்னாள் உறுப்பினராகவும் உள்ளார். எஸ்.டி.எஸ் -96 மற்றும் எஸ்.டி.எஸ்-127 ஆகிய இரண்டு விண்வெளி விமானங்களிலும் பெயெட் 25 நாட்களுக்கு மேலாக தங்கியிருந்துள்ளார். அவர் கனடிய விண்வெளி நிறுவனத்தின் (CSA) தலைமை விண்வெளி வீரராக பணியாற்றியுள்ளார், மேலும் ஹூஸ்டனில் உள்ள நாசாவின் குழுக் கட்டுப்பாட்டு மையத்தில் விமானக் கட்டுப்பாட்டாளராகவும் பணியாற்றியுள்ளார்.  
2013, ஜூலை மாதம் மொண்ட்ரியால் அறிவியல் மையத்திற்கு தலைமை நிர்வாக அதிகாரியாக பெயெட் நியமிக்கப்பட்டார்.ஏப்ரல் 2014 இல், அவர் கனடா தேசிய வங்கியின் இயக்குநர்கள் குழுவில் ஒருவராக நியமிக்கப்பட்டார்.
# ஜூலி பெயெட்

## கல்வியும் தொடக்க காலப் பணிகளும்

1963 ஆம் ஆண்டு அக்டோபர் மாதம் 20 ஆம் தேதி , கியூபெக்கில் உள்ள மொண்ட்ரியால் எனுமிடத்தில் பெயெட் பிறந்தார். அன்குன்சிக், மவுண்ட்-செயிண்ட்-லூயிஸ் கல்லூரியிலும், ரெஜினா அசூம்ப்டா கல்லூரியிலும் தனது உயர்கல்வியைப் பெற்றார். 1982 ஆம் ஆண்டில் அவர் பிரித்தானியாவின் சவுத் வேல்சில் உள்ள அட்லாண்டிக் கல்லூரியில் சர்வதேச இளங்கலைப் பட்டயப் படிப்பை முடித்தார்.  
தனது இளங்கலைக் கல்விக்காக மக்கில் பல்கலைக் கழகத்தில் பெயெட் சேர்ந்தார். அங்கு 1986 ஆம் ஆண்டில் அவர் மின்னணுப் பொறியியலில் இளங்கலைப் பொறியியல் பட்டம்பெற்றார். 1990 ஆம் ஆண்டு டொராண்டோ பல்கலைக்கழகத்தில் கணினி பொறியியல் துறையில் பயன்பாட்டு அறிவியலில் முதுகலைப் பட்டம் பெற்றார். அவரது ஆய்வானது, மொழியியல் நுண்ணறிவு, செயற்கை நுண்ணறிவு ஆகிய துறையில் கவனம் செலுத்தியது. அவர் 55,000 உறுப்பினர்கள் கொண்ட கியூபெக் பொறியாளர் அமைப்பின் உறுப்பினராக உள்ளார்
# மரிஜா ஜிம்புடாஸ்

**மரிஜா ஜிம்புடாஸ்** (லிதுவேனியர்:*Marija Gimbutienė*; ஜனவரி 23, 1921 - பிப்ரவரி 2, 1994) ஒரு "லிதுவேனிய-அமெரிக்க தொல்பொருள் அறிவியலாளர்" மற்றும் மானிடவியலாளர் ஆவார். முந்தைய இந்தோ-ஐரோப்பியத் தாயகத்தின் பாண்டிக் ஸ்டெப்பி புல்வெளிப் பிரதேசங்களில், இவரது புதிய கற்கால, வெண்கலக்கால, பழைய ஐரோப்பியக் கலாச்சாரங்கள் மற்றும் குர்கன் கருதுகோள் பற்றிய ஆய்வுகள் ஆகியவற்றால் அறியப்பட்டார்.
# மரிஜா ஜிம்புடாஸ்

## சுயசரிதை

மத்திய லிதுவேனியா குடியரசின் தலைநகரான வில்னியஸ் எனுமிடத்தில் மரிஜா பிருட்டே அல்சிகாயிட் பிறந்தார். தந்தை வெரோனிகா ஜனுலாயிடைடே-அல்சீக்கேன், தாயார் டானியெலியூஸ் அல்சீகா ஆகியோர் ஆவர். அவரது பெற்றோர்கள் லித்துவேனிய அறிவாளர்கள் அவையின் உறுப்பினர்கள் ஆவார்கள்.  
அவரது தாயார் 1908 ஆம் ஆண்டிலேயே பெர்லினின் பல்கலைக்கழகத்தில் கண் மருத்துவத்தில் முனைவர் பட்டம் பெற்றவரும், லித்துவேனியாவின் முதல் பெண் மருத்துவரும் ஆவார் அதே நேரத்தில் அவரது தந்தை 1910 ஆம் ஆண்டில் தார்ட்டு பல்கலைக்கழகத்தில் மருத்துவ பட்டம் பெற்றார். 1917 ரஷ்யப் புரட்சிக்குப் பிறகு, மரிஜாவின் பெற்றோர் தலைநகரில் முதல் லிதுவேனியன் மருத்துவமனையை நிறுவினர். இவ்வாறு வலுவான கலாச்சாரப் பின்னணியுடன் வளர்ந்ததாக மரிஜா குறிப்பிடுகிறார. <blockquote> எழுத்தாளர்கள் மற்றும் கலைஞர்களான வைடுனாஸ், டுமாஸ்-வைசகண்டாஸ், பசனாவாசியஸ் ஆகியோருடன் பழகுவதற்கு எனக்கு வாய்ப்பு கிடைத்தது. நான் நான்கு அல்லது ஐந்து வயது இருக்கும்போது, நான் பசானவச்சியஸின் நாற்காலியில் எளிதாக உட்கார்ந்து கொள்வோன். அச்சமயத்தில் என்னை நான் நன்றாக உணருவேன். பின்னர், என்னுடைய முழு வாழ்வு முழுவதும், பசனாவசியசின் சேகரிக்கப்பட்ட நாட்டுப்புறக் கலை எனக்கு மிகவும் அசாதாரணமாக இருந்தது. என்று அவர் இதனைக் குறிப்பிடுகிறார்.  
1941 இல், அவர் கட்டிடக் கலைஞரான ஜூர்கிஸ் ஜிம்புடாஸ் என்பவரை மணந்தார். இரண்டாம் உலகப் போரின்போது , 1940-41 மற்றும் 1941-43 ஆகிய ஆண்டுகளில் சோவியத் மற்றும் ஜெர்மனிய ஆக்கிரமிப்புகளின் கீழ் மரிஜா ஜிம்புடாஸ் வாழ்ந்தார்.
# பார்சன்சைட்டு

**பார்சன்சைட்டு** (*Parsonsite*) என்பது Pb<sub>2</sub>(UO<sub>2</sub>)(PO<sub>4</sub>)<sub>2</sub>•2H<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். ஈய யுரேனியம் பாசுபேட்டு கனிமம் என்று இதை வகைப்படுத்துகிறார்கள். 45% ஈயமும் 25% யுரேனியமும் சேர்ந்து இக்கனிமம் உருவாகியுள்ளது. நீட்சியான மரச்சட்டம் போன்ற போலி ஒற்றைச் சாய்வு படிகங்களாகவும், பல்மைய ஆரப்படிகங்களாகவும், தகடுகளாகவும், தூள் பொதிவுகளாகவும் இது உருவாகிறது. இள மஞ்சள் நிறத்தில் காணப்படும் இக்கனிமத்தின் கடினத் தன்மை மதிப்பு 2.5 முதல் 3 வரை என மோவின் அளவுகோல் தெரிவிக்கிறது. மேலும் பார்சன்சைட்டின் ஒப்படர்த்தி 5.72 முதல் 6.29 வரையாகும்.  
காங்கோ நாட்டின் கட்டாங்கா மாகணத்திலுள்ள சிங்கோலோப்வே சுரங்கத்தில் முதன்முதலாக 1923 ஆம் ஆண்டு பார்சன்சைட்டு கனிமம் கண்டறியப்பட்டது. கனடாவின் டொரண்டோ பல்கலைக்கழக கனிமவியலாளர் ஆர்த்தர் லியோனார்டு பார்சன்சு கண்டுபிடித்த காரணத்தால் கனிமத்திற்கு பார்சன்சைட்டு என்ற பெயர் வைக்கப்பட்டது
# மூன்டைட்டு

**மூன்டைட்டு** (*Mundite*) என்பது Al(UO<sub>2</sub>)<sub>3</sub>(PO<sub>4</sub>)<sub>2</sub>(OH)<sub>3</sub>·5(H<sub>2</sub>O) என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். யுரேனியம் பாசுபேட்டு கனிமம் என்று இதை வகைப்படுத்துகிறார்கள். இக்கனிமத்தில் அலுமினியம் கலந்து மஞ்சள் நிறத்துடன் காணப்படுகிறது. பொதுவாக சுண்ணாம்புக் கல் அல்லது மணற்கற்களின் மீது இக்கனிமம் காணப்படுகிறது.
# மத்தேசியுசைட்டு

**மத்தேசியுசைட்டு** (*Mathesiusite*) என்பது K<sub>5</sub>(UO<sub>2</sub>)<sub>4</sub>(SO<sub>4</sub>)<sub>4</sub>(VO<sub>5</sub>)•4(H<sub>2</sub>O) என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். சல்பேட்டுக் கனிமம் என்று இதை வகைப்படுத்துகிறார்கள். இக்கனிமத்தில் பொட்டாசியம், வனேடியம், யுரேனியம் ஆகிய தனிமங்கள் கலந்துள்ளன. சுரங்கம் வெட்டி முடிக்கப்பட்ட பின்னர் தோன்றும் இரண்டாம் நிலை கனிமமாக இது தோன்றுகிறது.
செக் குடியரசின் யாச்சிமோவ் சுரங்க மாவட்டத்தில் இக்கனிமம் கண்டறியப்பட்டது. 2013 ஆம் ஆண்டில் பொகிமியாவில் கனிமவியல் ஆய்வுகளை மேகொண்டு வந்த யோகான்னசு மத்தேசியசு .(1504-1565) அவர்கள் பெயர் இக்கனிமத்திற்கு வைக்கப்பட்டது.  
பன்னாட்டு கனிமவியல் சங்கம் மத்தேசியுசைட்டு கனிமத்தை Mhe என்ற குறியீட்டால் அடையாளப்படுத்துகிறது.
# சண்டமாருதம்

**சண்டமாருதம்** (*Sandamarutham*) என்பது 2015 இல் வெளிவந்த தமிழ்த் திரைப்படமாகும்.இது அதிரடி திரைப்படம் வகையைச் சார்ந்ததாகும். 2014 ஆம் ஆண்டு மே மாதத்தில் படத்திற்கான பூசை போடப்பட்டு படப்பிடிப்பு ஆரம்பிக்கப்பட்டது. 2015 ஆம் ஆண்டு எஸ். வெங்கடேஷ் அவர்கள் இயக்கியத்தில் சரத்குமார் நடிப்பில் வெளிவந்த திரைப்படம் சண்டமாருதம். சண்டை காட்சிகள் மற்றும் திகில் (அல்லது) சுவாரசியம் நிறைந்த படமாக அமைந்தது மேலும் இப்படத்தில் சரத்குமார் இரட்டை வேடத்தில் நடித்துள்ளார்.
# சண்டமாருதம்

## படத்தின் நாடிகர்கள்

- ஆர். சரத்குமார் என்ற சூர்யா(வேடம் 1) சர்வேஸ்வரன்(வேடம் 2)
- மினிமி / ரேகா என்ற ஓவியா
- மகா என்ற மீரா நந்தன்
- ரங்கராஜன் என்ற ராதா ரவி
- திருமலை என்ற சமுத்திரக்கனி
- தில்லி கணேஷ் (சூர்யாவின் தந்தை)
- நளினி (சூர்யாவின் அம்மா)
- சுப்பிரமணியாக என்ற மோகன் ராமன் (மகா வின் தந்தை)
- புன்னையோடி என்ற வெண்ணிறாடை மூர்த்தி
- நிரகுலதன் என்ற தம்பி ராமையா
- குப்பன் என்ற ஜார்ஜ் மரியன்
- தன்டபானி
- பாஸ்கர் என்ற கராத்தே ராஜா
- தாமரை சந்திரன் என்ற வின்சென்ட் அசோகன்
- முருகன் என்ற இம்மான் அண்ணாச்சி
- மயிலு என்ற சிங்கம்புலி
- டி.ஜி.பி என நாரேஷ்
- நீதிபதியாக சந்தான பாரதி
- அவினாஸ்
- ஜி. எம். குமார்
- ரேகா சுரேஷ் (மகாவின் அம்மா)
- எம்.என்.கே. நடேசன்
- அம்மு அப்சரா (திருமலையின் மனைவி)
- செல்வம் என்ற அருன் சாகர்
- பிரகாஷ் என்ற ராம்குமார்
- ஆதவன்
- நமசிவாயம் என்ற பாபுஸ்
- கானா உலகநாதன்
- கண்ணன்
- மன்னரா (சிறப்புத் தோற்றம் ).
# சண்டமாருதம்

## தயாரிப்பு

இந்த படத்தின் படப்பிடிப்பு 14 மே 2014 அன்று தொடங்கியது. படத்தின் முன்னணி நடிகையாக லட்சுமி ராய் இருப்பதாக சில அறிக்கைகள் முதலில் தெரிவித்தனர் பின்பு (2013)இல் வெளியான நான் ராஜாவாக போகிறேன் என்ற திரைப்படத்தில் நடித்து வந்த மலையாள நடிகை சரயு மற்றும் அவானி மோடியை இறுதியாக படக்குழுவினர் தெர்வுசெய்தனர். இருவரும் நடிகைகளாக இருந்தனர் ஆனால் பின்னர் ஓவிய மற்றும் மீரா நந்தன் ஆகியோர் மாற்றப்பட்டனர். கன்னட நடிகர் அருண் சாகர் இந்தப் படத்தில் எதிர்மறையான கதாபாத்திரங்களில் தனது நடிப்பை வெளிப்படுத்தியுள்ளார் மேலும் இந்தப் படத்தின் மூலமாக அருண் சாகர் தமிழில் அறிமுகமானார்.
# சண்டமாருதம்

## ஒலிப்பதிவாளர் குழு

படத்தின் ஒலிப்பதிவு ஜேம்ஸ் வசந்தனால் இயற்றப்பட்டது. படத்தின் இசை வெளியீட்டு விழா சென்னை 14 டிச 2014 அன்று நடைபெற்றது. நமிதா, தனுஷ், விக்ரம் பிரபு, விமல், கே.எஸ்.ரவிகுமார், ராதா ரவி, விஜயகுமார், ஏ வெங்கடேஷ், அபிராமி ராமநாதன், எ.எல் அழகப்பன், ஜி சிவா, மதன் கர்கி, ஸ்ரீபிரியா, லிசி பிரியதர்ஷன், சாந்தான பாரதி, மெயில்சாமி, ஜேம்ஸ் வசந்தன், எ.எல் விஜய், நிரோவ் ஷா, கலிபுலி எஸ் தனு, மோகன் ராமன், லக்ஷ்மி ராமகிருஷ்ணன், ஆர்.கே. செல்வமணி, பாரத், வி. சேகர், கே. ராஜன், ஆர்.பீ. சௌதிரி, ராம்கி, நிரோஷா, பாபி சிம்ஹா, மனோபாலா, லிஸ்டின் ஸ்டீபன், சுசீந்திரன், மோகன், நரேன் போன்ற பல பிரபலங்கள் இப்படத்தின் இசை வெளியீடு நிகழ்வில் கலந்து கொண்டார்கள்.
# சண்டமாருதம்

## இசையமைப்பாளர்கள்

- பார்த்துக் கொண்டே என்ற பாடலுக்கு சத்தியபிரகாஷ் மற்றும் [[சைந்தவி
- டும்மாங்கோலி என்ற பாடலுக்கு கானா உலகநாதன் மற்றும் எ.வி. பூஜா
- சண்டமாருதம் என்ற பாடலுக்கு ஜேம்ஸ் வசந்தன் மற்றும் ஜிதின் ராஜ்
- உன்னை மட்டும் என்ற பாடலுக்கு சரத்குமார் மற்றும் பிரேம்ஜி.
# சண்டமாருதம்

## வெளியீட்டு உரிமம்

படத்தின் செயற்கைக்கோள் உரிமைகள் சன் தொலைக்காட்சியில் விற்கப்பட்டன.
# விர்ஜீனியா ஆப்கர்

**விர்ஜீனியா ஆப்கர்** (Virginia Apgar, ஜூன் 7, 1909 ஆகஸ்டு 7, 1974) ஓர் அமெரிக்க மகப்பேறியல் உணர்வகற்றியல் வல்லுநராவர் என்பது அப்கார் எண்ணிக்கை என்பதன் கண்டுபிடிப்பாளராகவும் அறியப்படுகிறார். அப்கார் எண்ணிக்கை என்பது பிறந்தவுடனே உடனடியாக ஒரு குழந்தையின் ஆரோக்கியத்தை விரைவாக மதிப்பிட்டுவதற்கான வழியாகும். இதனால் அதனை உயிர்ப்பிக்கும் நடவடிக்கைகளை உடனடியாக எடுக்கமுடியும். அவர் உணர்வகற்றியல் மற்றும் டெரட்டாலஜி துறைகளில் ஒரு தலைவராக இருந்தார், மேலும் குழவி ஆய்வியல் (நியோனாட்டாலஜி ) துறையில் நிறுவப்பட்ட அறிவார்ந்த கருத்துக்களை அறிமுகப்படுத்தினார்.
# விர்ஜீனியா ஆப்கர்

## இளமையும் கல்வியும்

நியூ ஜெர்சியில் வெஸ்ட்பீல்ட் என்ற இடத்தில் குடும்பத்தின் மூன்று குழந்தைகளில் இளையோராக ஆப்கர் பிறந்தார். இவரது குடும்பம் ஓர் இசைக் குடும்பமாகும். இவரது பெற்றோர் ஹெலன் மே (கிளார்க்) மற்றும் சார்லஸ் எமரி ஆப்கர் ஆகியோராவர். அவரது தந்தை ஒரு காப்பீட்டு நிர்வாகியாகவும், ஒரு தன்னார்வ கண்டுபிடிப்பாளர் மற்றும் வானியலாளராகவும் இருந்தார். அவரது அண்ணன் மிகச்சிறு வயதிலேயே காசநோய் காரணமாக இறந்தார். அவரது மற்றொரு சகோதரருக்கு நாள்பட்ட நோய் இருந்தது. அவர் 1925 இல் வெஸ்ட்ஃபீல்ட் உயர்நிலைப் பள்ளியில் பட்டம் பெற்றார், அவர் ஒரு மருத்துவராக வேண்டும் என விரும்பினார்.  
1929 ஆம் ஆண்டில் மவுண்ட் ஹோலிகோக் கல்லூரியில் பட்டம் பெற்றார், அங்கு அவர் உடற்கூறியல் மற்றும் வேதியியல் ஆகியவற்றில் சிறார்களுக்கான உயிரியல் ஆய்வுகளை மேற்கொண்டார். 1933 ஆம் ஆண்டில், மருத்துவ மற்றும் அறுவை சிகிச்சைக்கான கொலம்பியா பல்கலைக்கழகத்தில் வகுப்பிலேயே நான்காவதாகத் தேர்ச்சி பெற்று பட்டம் பெற்றார். ஜான்ஸ் ஹாப்கின்ஸ் ஸ்கூல் ஆப் ஹைஜீன் அண்ட் பப்ளிக் ஹெல்த் கல்லூரியில் 1959 இல் பொது சுகாதாரத்தில் முதுகலைப் பட்டம் பெற்றார்.
# ரூத் பெனடிக்ட்

**ரூத் ஃபுல்டன் பெனடிக்ட்** (ஜூன் 5, 1887 செப்டம்பர் 17, 1948) ஒரு அமெரிக்க மானிடவியலாளர் மற்றும் நாட்டுப்புறவியலாளர் ஆவார் .
# ரூத் பெனடிக்ட்

## இளமையும் கல்வியும்

அவர் நியூ யார்க் நகரத்தில் பிறந்தார். 1909 இல் வஸார் கல்லூரியில் சேர்ந்து பட்டம் பெற்றார். புதிய சமூகப் பள்ளி என்ற பள்லியில் எல்ஸி க்ளீஸ் பார்சன்ஸ் என்பவரின் கீழ் மானுடவியல் படிப்பைப் படித்த பிறகு, அவர் 1921 ஆம் ஆண்டில் கொலம்பியா பல்கலைக்கழகத்தில் பட்டப்படிப்பு படிப்புகளை மேற்கொண்டார், அங்கே அவர் பிரான்சு போஸ் என்பவரின் கீழ் படித்தார். அவர் தனது முனைவர் பட்டத்தைப் பெற்று 1923 ஆம் ஆண்டில் கொலம்பியா பல்கலைக்கழகத்தில் கற்பித்தல் பணியில் சேர்ந்தார். அங்கு சக ஊழியராக மார்கரெட் மீட்( இவருடன் தன்னுடைய காதல் நினைவுகளைப் பெனடிக்ட் பகிர்ந்து கொண்டார்). தனது மாணவரும் சக ஆசிரியருமான மார்வின் ஒப்ளர் ஆகியோருடன் இணைந்து பணியாற்றினார்..  
அமெரிக்க மானுடவியலின் தந்தை என அழைக்கப்படும் பிரான்சு போஸ் இவரது ஆசிரியர் மற்றும் வழிகாட்டி ஆவார். அவரது போதனைகள் மற்றும் கண்ணோட்டத்தை பெனடிக்ட் படைப்பில் தெளிவாக வெளிப்படுத்தியுள்ளார்.  
பெனடிக்ட் அமெரிக்க மானுடவியல் சங்கத்தின் தலைவராகப் பதவி வகித்தார், மேலும் அமெரிக்கநாட்டுப்புறவியல் சங்கத்தின் முக்கிய உறுப்பினராகவும் இருந்தார். கற்ற கல்வியின் மூலம் முக்கியத் தலைவராக அங்கீகரிக்கப்பட்ட முதல் பெண்மணி பெனடிக்ட் ஆவார். இவருடைய துறையில் இவர் மாறுபட்ட கண்ணோட்டங்களைக் கொண்டு தனித்து விளங்கினார். ஆளுமை, கலை, மொழி மற்றும் கலாச்சாரம் ஆகியவற்றுக்கிடையே இருக்கும் தொடர்புகளை இவர் ஆய்வு செய்தார். 1934 இல் தனது கலாச்சார வடிவங்கள் என்ற தான் பறைசாற்றிய கோட்பாடுகளைக் கொண்ட நூலில், தனிமை அல்லது தன்னிறைவு என்பதை வெளிப்படுத்தும் எந்தவொரு பண்பும் இல்லை என இவர் வலியுறுத்தினார்.
# நாலு பேருக்கு நல்லதுன்னா எதுவும் தப்பில்ல

** நாலு பேருக்கு நல்லதுன்னா எதுவும் தப்பில்ல** (Naalu Peruku Nalladhuna Edhuvum Thappilla) 2017இல் வெளிவந்த தமிழ்த் திரைப்படமாகும். இதை எழுதி இயக்கியவர் தினேஷ் செல்வராஜ் (அறிமுகம்). இப்படம் கூட்டு நிதிநல்கைத் திட்டத்தில் ஆல்ஃபா ஸ்டிடுயோஸ் தயாரித்து வினியோகம் செய்திருந்தது. இப்படத்தில் கார்த்திக் ராஜ், ஜெகதீஷ் கண்ணா, ஷாரியா மற்றும் இவான் ஸ்ரீ ஆகியோர் முக்கிய கதாபாத்திரங்களில் நடித்திருந்தனர். இசை நவீன் மற்றும் ஜான் சுரோ, படத்தின் விளம்பரத்திற்காக ஒரு பாடலை அனிருத் ரவிச்சந்திரன் பாடியிருந்தார். ஒளிப்பதிவு, ஏ. டி, பகத்சிங், படத்தொகுப்பு சேவியர் திலக், தயாரிப்பு வடிவைமைப்பு ஆல்ஃபா ஸ்டிடுயோஸ், நடனம் மற்றும் சண்டைக்காட்சிகளை வடிவமைத்தவர் ரன் ரவி. இத்திரைப்படம் 2017 மார்ச் 31 அன்று வெளிவந்து சுமாரான வசூலை தந்தது. ஆனால் விமர்சன ரீதியாக விமர்சகர்களால் பாராட்டப்பட்டது.
# நாலு பேருக்கு நல்லதுன்னா எதுவும் தப்பில்ல

## கதை

நாலு பேருக்கு நல்லதுன்னா எதுவும் தப்பில்ல என்ற தலைப்பு "நாயகன்" படத்தில் வரும் பிரபலமான வசனமாகும். ஆனால் அதிலிருந்து ஒரு சிறு திருப்பம் இதில் உண்டு. மணி ரத்னம் படத்தில், இவ்வசனமானது ஏராளமான பொருள்களைக் கொண்டிருந்தது. ஆரம்பத்தில் பிரபுவிடம் (ஷாரியா) அவரது நண்பர் சரியானதை செய்ய முடியவில்லை என்றால் எதுவும் பயனில்லை எனறு சொல்கிறார். பொன்விநாயகம் (அருள்ஜோதி) என்பவர் உலத்திலேயே ஒரு நேர்மையான ஓய்வு பெற்ற காவலர். அவர், ஒரு தொழிலதிபருக்கு தனது பணத்தைக் கொண்டு உதவி அவரைக் காப்பாற்றுகிறார்.  
ஆனால், இந்த சமயத்தில் பிரபுவிற்கு ஐந்து லட்ச ரூபாய் தேவைப்படுகிறது, அவனுக்கு வேறு வழியில்லை, அவனது மனம் விதிகளை மீறச் சொல்கிறது ஆனால் தைரியம் இல்லை. காவலரை கண்டவுடன் அவனது கைகள் பயத்தில் நடுங்க ஆரம்பிக்கின்றன. அவரது கூட்டாளிகளால் அச்சுறுத்தப்பட்டபோது அவர் பயந்து நடுங்குகிறான். அவனால் இது போன்ற ஒரு பெரிய காரியத்தை செய்யமுடியுமா? தனது தேவைக்காக பிரபு ஒரு உணவக உரிமையாளரிடம் திருட முயற்சிக்கும் போது, அவனுடைய அப்பா அங்கே பாதுகாப்புப் பணியாளராக பணியாற்றுகிறார் என்று கண்டுபிடித்து விடுகிறான். அவர் இவனுக்கு அறிவுரைக் கூறி நல்ல மனிதனாக மாற்றுகிறார்.
# நாலு பேருக்கு நல்லதுன்னா எதுவும் தப்பில்ல

## நடிகர்கள்

- கார்த்திக் ராஜ் - அருள்
- ஜெகதீஷ் கண்ணா- ஜானி
- ஷாரியா - பிரபு
- இவான் ஸ்ரீ -ஸ்ரீதர்
- அருள்ஜோதி - பொன் விநாயகன்
- வைத்திய நாதன் - தர்மலிங்கம்
# நாலு பேருக்கு நல்லதுன்னா எதுவும் தப்பில்ல

## தயாரிப்பு

2013இல் வெளிவந்த "ஆபீஸ்" என்ற தொலைக்காட்சித் தொடரில் தோன்றிய கார்த்திக் ராஜ் இதில் நடித்திருந்தார். இப்படம் கூட்டு நிதிநல்கைத் திட்டத்தில் ஆல்ஃபா ஸ்டிடுயோஸ் தயாரித்து வினியோகம் செய்திருந்தது. இப்படத்தில் கார்த்திக் ராஜுடன், ஜெகதீஷ் கண்ணா, ஷாரியா, இவான் ஸ்ரீ மற்றும் பலரும் நடித்திருந்தனர். இசை நவீன் மற்றும் ஜான் சுரோ. இப்படத்தை தயாரிக்க கூட்டு நிதிநல்கைத் திட்டத்தில் 75 நபர்கள் வங்கியில் பணம் செலுத்தியிருந்தனர். இப்படத்தின் இயக்குநர் தினேஷ் பாபு செல்வராஜ், இயக்குநர் மணிரத்தினத்தின் அலைபாயுதே முதல் கடல் படம் வரை உதவி இயக்குநராக பணி புரிந்துள்ளார். இந்த திரைப்படம் ஆரம்பத்தில் "பூமராங்" எனப் பெயரிடப்பட்டது. பூமராங் என்பது "கர்மா விசித்திரமான வழிகளில் உங்களைத் திருப்பித் தாக்கும்" என்பதை இது குறிக்கும். தினேஷ் இவ்வாறு கூறுகிறார். பட விளம்பரத்திற்காக பயன்படுத்த அனிருத் ரவிச்சந்தர் ஒரு பாடலைப் பாடினார். 2015 ஆம் ஆண்டின் மத்தியில் படப்பிடிப்பு முடிவடைந்தது.
# நாலு பேருக்கு நல்லதுன்னா எதுவும் தப்பில்ல

## விமர்சனம்

பிலிம் கம்பானியன் என்பதில் பரத்வாஜ் ரங்கன் "ஒரு சிறிய கயிரைக் கொண்டு பெரிய ஒன்றை இழுக்கும் முயற்சி இது " என்று எழுதினார்.
# ரூத் பாட்ரிக்

**ரூத் மிர்ட்லி பாட்ரிக்** (Ruth Myrtle Patrick,நவம்பர் 26, 1907 - செப்டம்பர் 23, 2013) ஒரு அமெரிக்கத் தாவரவியலாளர் மற்றும் நன்னீரியலாளரும் நன்னீர் சூழலியல் மண்டல ஆய்வாளரும் ஆவார். குறிப்பாக நுண்பாசிகளின் சூழியலமைப்புக்கள் ஆகியவை பற்றிய ஆய்வுகளை மேற்கொண்டார்.இதற்கான ஆய்வு வசதிகள் பலவற்றை நிறுவினார்.
# ரூத் பாட்ரிக்

## ஆரம்ப வாழ்க்கை மற்றும் கல்வி

ரூத் பாட்ரிக் ஒரு வங்கியாளர் மற்றும் வழக்கறிஞரான பிராங்க் பேட்ரிக் என்பவரின் மகளாவார். பிராங்க் நியு யார்க்கின் இத்காவில் உள்ள கார்னெல் பல்கலைக்கழகத்திலிருந்து தாவரவியல் துறையில் ஒரு பட்டம் பெற்றவர். மேலும் ஒரு ஆர்வமுள்ள விஞ்ஞானியும் ஆவார். அவர் பெரும்பாலான நேரங்ங்களில் ரூத் மற்றும் அவளுடைய சகோதரியை அழைத்துக் கொண்டு, ஞாயிற்றுக்கிழமைகளில் நீரோடைகளில் கிடைக்கும் நுண்பாசிகளின் மாதிரிகள் சேகரித்து வந்தார். இது நுண்பாசிகளின் மீதும் சுற்றுச்சூழலிலும் வாழ்நாள் முழுவதும் ஆர்வம் ஏற்படக் காரணமாக இருந்தது. ரூத் பாட்ரிக் இது குறித்து கீழ்க்கண்டவாறு நினைவுபடுத்துகிறார். *"எல்லாவற்றையும் சேகரித்தேன்: புழுக்கள், காளான்கள், செடிகள், பாறைகள்.* என அனைத்தையும் சேகரித்தேன். எனக்கு நன்றாக நினைவில் இருக்கிறது , *என் தந்தை நூலகத்தில் தனது பெரிய மேசை யின் மேற்புறத்தை இழுத்து , அதிலிருந்த நுண்ணோக்கியை இழுத்து மேசையில் வைத்தபொழுது எனக்கு கிடைத்த உணர்வை நான் நினைவில் வைத்துக் கொள்கிறேன் ... இது அற்புதமானது, முழு உலகத்தையும் ஒரு சாளரத்தின் வழியே பார்க்கும். உணர்வு அது"* ரூத், மிசௌரியில், கன்சாஸ் நகரில் உள்ள சன்செட் மலை பள்ளியில் பயின்றார். 1925 இல் பட்டம் பெற்றார். பாட்ரிக் தென் கரோலினாவின் , ஹார்ட்ஸ்வில்லில் இருந்த பெண்கள் கல்லூரியில் இணைய விரும்பினார் ஆனால் அவரது தாயார் கோக்கர் கல்லூரியில் இணையச் சொல்லி வலியுறுத்தினார், ஆனால் கோக்கர் கல்லூரியில் திருப்திகரமான கல்வியை வழங்குவதில்லை என்ற கோபத்தில், அவளுடைய தந்தை கோடைக்காலப் படிப்புகளுக்கு ஏற்பாடு செய்தார். அவர் 1929 இல் வர்ஜீனியா பல்கலைக்கழகத்தில் சேர்ந்தார், 1931 இல் முதுகலைப் பட்டம் பெற்றார். அதன் பின் 1934 இல் முனைவர் பட்டத்தைப் பெற்றார்.
# தங்க மனசுக்காரன்

**தங்க மனசுக்காரன்** (Thanga manasukkaaran) 1992 ஆம் ஆண்டு முரளி, சிவரஞ்சனி நடிப்பில், இளையராஜா இசையில், இராஜவர்மன் இயக்கத்தில், ஆர். தனபாலன் தயாரிப்பில் வெளிவந்த தமிழ்த் திரைப்படமாகும்.
# தங்க மனசுக்காரன்

## கதைச் சுருக்கம்

பாடாகரான முருகேஷ் என்கிற முருகன் (முரளி) தன் இசைக்குழுவுடன் ஒரு கிராமத்திற்கு வருகிறான். அந்தக் கிராமத்தைச் சேர்ந்த செல்லக்கிளி (சிவரஞ்சனி) பல வருடங்களுக்கு முன் சிறுவயதில் காணாமல்போன தன் காதலன் முருகனுக்காகக் காத்திருக்கிறாள். அவளது உறவினரான துரைப்பாண்டி (ஜி. எம். சுந்தர்) அவளைத் திருமணம் செய்ய விரும்புகிறான். செல்லக்கிளி யாருக்காக காத்திருக்கிறாளோ தொலைந்துபோன அவளின் காதலன் தான்தான் என்று அவளுக்குப் புரியவைக்கிறான் முருகேஷ். மேலும் தான் ஊரைவிட்டுச் சென்றதற்கானக் காரணத்தையும் அவளிடம் கூறுகிறான்.  
கடந்தகால கதை: செல்லக்கிளியின் தந்தை (விஜயகுமார்) அவளை ஆதரவற்ற அனாதையாக இருந்தாலும் நல்லவனான முருகனுக்குத் திருமணம் செய்ய விரும்புகிறார். செல்லக்கிளியின் அத்தை யசோதை (சி. ஆர். சரஸ்வதி) தன் மகன் துரைப்பாண்டிக்கு செல்லக்கிளியைத் திருமணம் செய்ய விரும்புகிறாள். எனவே சிறுவயதிலேயே முருகனை மிரட்டி ஊரைவிட்டுத் துரத்துகிறாள். ஊரை விட்டு போன முருகன் பாடகனாகிறான். தன் காதலி செல்லக்கிளியை மறக்க முடியாததால் அவளைத் தேடிவருகிறான்.  
முருகன் திரும்பிவந்ததை அறியும் துரைப்பாண்டி மற்றும் யசோதை இருவரும் செல்லக்கிளியின் தந்தையிடம் முருகன் யார் என்பதை மறைத்து, எங்கிருந்தோ வந்த அவனை செல்லக்கிளி காதலிக்கிறாள் என்று பொய்யுரைக்கின்றனர். இதையறிந்த அவள் தந்தை முருகனைப் பற்றிய உண்மையறியாமல் அவர்கள் காதலை எதிர்க்கிறார். இறுதியில் முருகேஷ் - செல்லக்கிளி திருமணம் நடந்ததா? என்பதே முடிவு.
# தங்க மனசுக்காரன்

## நடிகர்கள்

- முரளி - முருகேஷ் என்ற முருகன்
- சிவரஞ்சனி - செல்லக்கிளி
- விஜயகுமார் - செல்லக்கிளியின் தந்தை
- கவுண்டமணி
- செந்தில் - சுண்டல்
- சி. ஆர். சரஸ்வதி - யசோதை
- எம். என். நம்பியார் - சதா சுவாமி
- எஸ். என். லட்சுமி - செல்லக்கிளியின் பாட்டி
- பயில்வான் ரங்கநாதன்
- ஷர்மிலி - மூக்கம்மா
- ரமேஷ்குமார்
- ரஞ்சித்
- குள்ளமணி
- சகாதேவன்
- மகாதேவன்
# தங்க மனசுக்காரன்

## இசை

இத்திரைப்படத்திற்கு இளையராஜா இசையமைத்திருந்தார். பாடல் வரிகளை கங்கைஅமரன், காமகோடியன், பிறைசூடன் ஆகியோர் எழுதியிருந்தனர்.
| 1 | மணிக்குயில் இசைக்குதடி | மனோ | 5:04 |  |
| --- | --- | --- | --- | --- |
| 2 | மணிக்குயில் | சசிரேகா, மின்மினி | 3:15 |  |
| 3 | மானே மயங்குவதேனோ | மனோ | 5:03 |  |
| 4 | பாட்டுக்குள்ளே பாட்டிருக்கு | மனோ, எஸ். ஜானகி | 4:55 |  |
| 5 | பூத்தது பூந்தோப்பு | மனோ, எஸ். ஜானகி | 4:49 |  |
| 6 | உடுக்கை சத்தம் | மனோ | 5:51 | } |
# ஆனந்த விகடன் சினிமா விருதுகள்

**ஆனந்த விகடன் சினிமா விருதுகள்** என்பது ஆனந்த் விகடன் இதழ் சார்பாக தமிழக திரைத்துறையினருக்கு வருடாந்திர விருது வழங்கும் விழாவாகும். 2008 இல் இந்த விருது முதன்முதலாக அறிமுகம் செய்யப்பட்டது. இந்த நிகழ்ச்சி சன் தொலைக்காட்சியில் ஒளிபரப்பானது.
# ஆனந்த விகடன் சினிமா விருதுகள்

### சிறந்த திரைப்படம்

| ஆண்டு | விருது பெறுபவர் | திரைப்படம் | குறிப்புகள் |
| --- | --- | --- | --- |
| 2007 | ஸ்டுடியோ கிரீன் | *பருத்திவீரன்* | <> |
| 2008 | ஹித்தீஸ் ஜபாக் | *அஞ்சாதே* |  |
| 2009 | சசிக்குமார் | *பசங்க* |  |
| 2010 | ஜான் மேக்ஸ் | *மைனா* |  |
| 2011 | எஸ். கதிரேசன் | *ஆடுகளம்* |  |
| 2012 | என். சுபாஷ் சந்திரபோஸ்
லிங்குசாமி | *வழக்கு எண் 18/9* |  |
| 2013 | பாலா | *பரதேசி* |  |
| 2014 | என். சுபாஷ் சந்திரபோஸ்
லிங்குசாமி | *சதுரங்க வேட்டை* |  |
| 2015 | தனுசு
வெற்றிமாறன் | *காக்கா முட்டை* |  |
| 2016 | தனுசு
வெற்றிமாறன் | *விசாரணை* |  |
| 2017 | ஜெ. ராஜேஷ் | *அறம் (திரைப்படம்)* |  |
| 2018 | விஜய் சேதுபதி | *மேற்கு தொடர்ச்சி மலை* |  |
| 2007 | அமீர் | *பருத்திவீரன்* | <> |
| 2008 | மிஷ்கின் | *அஞ்சாதே* |  |
| 2009 | பாண்டிராஜ் | *பசங்க* |  |
| 2010 | பிரபு சாலமன் | *மைனா* |  |
| 2011 | வெற்றிமாறன் | *ஆடுகளம்* |  |
| 2012 | பாலாஜி சக்திவேல் | *வழக்கு எண் 18/9* |  |
| 2013 | பாலா | *பரதேசி* |  |
| 2014 | பா. ரஞ்சித் | *மெட்ராஸ்* |  |
| 2015 | எம். மணிகண்டன் | *காக்க முட்டை* |  |
| 2016 | வெற்றிமாறன் | *விசாரணை* |  |
| 2017 | ந. கோபி நயினார் | *அறம்* |  |
| 2018 | மாரி செல்வராஜ் | *பரியேறும் பெருமாள்* | } |
# ஆனந்த விகடன் சினிமா விருதுகள்

### சிறந்த நடிகர்

| ஆண்டு | விருது பெறுபவர் | திரைப்படம் | குறிப்புகள் |
| --- | --- | --- | --- |
| 2007 | சத்யராஜ் | *பெரியார்* | <> |
| 2008 | கமல்ஹாசன் | *தசாவதாரம்* |  |
| 2009 | ஆர்யா | *நான் கடவுள்* |  |
| 2010 | மிஷ்கின் | *நந்தலாலா (திரைப்படம்)* |  |
| 2011 | விக்ரம் | *தெய்வத்திருமகள் (2011 திரைப்படம்)* |  |
| 2012 | விஜய் | *நண்பன்*
*துப்பாக்கி* |  |
| 2013 | அதர்வா | *பரதேசி* |  |
| 2014 | தனுஷ் | *வேலையில்லா பட்டதாரி* |  |
| 2015 | ஜெயம் ரவி | *பூலோகம்* |  |
| 2016 | ரசினிகாந்த் | *கபாலி* |  |
| 2017 | விஜய் | *மெர்சல்* |  |
| 2018 | தனுஷ் (நடிகர்) | *வடசென்னை*
*மாரி 2* | } |
# ஆனந்த விகடன் சினிமா விருதுகள்

### சிறந்த நடிகை

| ஆண்டு | விருது பெறுபவர் | திரைப்படம் | குறிப்புகள் |
| --- | --- | --- | --- |
| 2007 | பிரியாமணி | *பருத்திவீரன்* | <> |
| 2008 | பார்வதி | *பூ* |  |
| 2009 | பத்மபிரியா ஜானகிராமன் | *பொக்கிசம்* |  |
| 2010 | அஞ்சலி | *அங்காடித் தெரு* |  |
| 2011 | அஞ்சலி | *எங்கேயும் எப்போதும்* |  |
| 2012 | சமந்தா ருத் பிரபு | *நீ தானே என் பொன் வசந்தம்* |  |
| 2013 | பூஜா | *விடியும் முன்* |  |
| 2014 | மாளவிகா நாயர் | *குக்கூ* |  |
| 2015 | நயன்தாரா | *நானும் ரவுடிதான்* |  |
| 2016 | ரித்திகா சிங் | *இறுதிச்சுற்று* |  |
| 2017 | நயன்தாரா | *அறம்* |  |
| 2018 | திரிசா | *96* | } |
# ஆனந்த விகடன் சினிமா விருதுகள்

### சிறந்த துணை நடிகர்

| ஆண்டு | விருது பெறுபவர் | திரைப்படம் | குறிப்புகள் |
| --- | --- | --- | --- |
| 2007 | பிரகாஷ் ராஜ் | *மொழி* | <> |
| 2008 | ராம் | *பூ* |  |
| 2009 | மோகன்லால் | *உன்னைப்போல் ஒருவன்* |  |
| 2010 | தம்பி ராமையா | *மைனா (திரைப்படம்)* |  |
| 2011 | இளவரசு | *மைனா* |  |
| 2012 | ராம் | *நீர்பறவை* |  |
| 2013 | கிசோர் | *ஹரிதாஸ்* |  |
| 2014 | கலையரசன் | *மெட்ராஸ்* |  |
| 2015 | சத்யராஜ் | *பாகுபலி* |  |
| 2016 | சமுத்திரக்கனி | *விசாரணை* |  |
| 2017 | சத்யராஜ் | *பாகுபலி 2* |  |
| 2018 | அமீர் | *வட சென்னை* | } |
# ஆனந்த விகடன் சினிமா விருதுகள்

### சிறந்த துணை நடிகை

| ஆண்டு | விருது பெறுபவர் | திரைப்படம் | குறிப்புகள் |
| --- | --- | --- | --- |
| 2007 | சுஜாதா சிவக்குமார் | *பருத்திவீரன்* | <> |
| 2008 | ரம்யா நம்பீசன் | *ராமன் தேடிய சீதை* |  |
| 2009 | மதுமிதா | *யோகி* |  |
| 2010 | சரண்யா பொன்வண்ணன் | *களவாணி* |  |
| 2011 | உமா ரியாஸ்கான் | *மௌன குரு* |  |
| 2012 | பார்வதி | *வழக்கு எண் 18/9* |  |
| 2013 | தன்சிகா | *பரதேசி* |  |
| 2014 | சரண்யா பொன்வண்ணன் | *என்னமோ நடக்குது*
*வேலையில்லா பட்டதாரி (திரைப்படம்)* |  |
| 2015 | ரம்யா கிருஷ்ணன் | *பாகுபலி (திரைப்படம்)* |  |
| 2016 | பூஜா தேவரியா | *குற்றமே தண்டனை* |  |
| 2017 | இந்துஜா | *மேயாத மான்* |  |
| 2018 | ஈஸ்வரி ராவ் | *காலா* | } |
# லகாசு

ஆட்சிக்காலத்தில் பாரசீக வளைகுடா கடற்கரையில் அமைந்த லகாசு நகரம்]]  
**லகாசு** (**Lagash**) சுமேரியம் or [ŠIR.BUR].LA<sup>KI</sup>, "storehouse;" அக்காதியம்அ: *Nakamtu*;  
பண்டைய மெசொப்பொத்தேமியாவின் தற்கால ஈராக் நாட்டின் திகார் மாகாணாத்தில் உள்ள *டெல் அல் ஹிபா* நகரத்தில், பண்டைய லகாஸ் நகரத்தின் தொல்லியல் களம் உள்ளது. பண்டைய லகாஸ் நகரம் புறாத்து ஆறு - டைகிரிஸ் ஆறு கலக்குமிடத்திலிருந்து வடமேற்கே, பண்டைய உரூக் நகரத்திற்கு கிழக்கே 22 கி.மீ. தொலைவில் உள்ளது. பண்டைய லகாஸ் நகரத்தின் தற்கால பெயர் *அல் ஹிபா* ஆகும். கிமு 2500 ஆண்டுகள் பழையான இந்நகரம் பண்டைய அண்மை கிழக்கின் நகரங்களில் ஒன்றாகும். மேலும் இந்நகரம் லகாஸ் இராச்சியத்தின் தலைநகராக விளங்கியது.  
லகாஸ் நகர இராச்சியத்தை முதலாம் லகாஸ் வம்ச மன்னர்களும், இரண்டாம் லகாஸ் வம்ச மன்னர்கள் கிமு 2500 முதல் கிமு 2110 வரை ஆண்டனர்.
# லகாசு

## தொல்லியல்

லகாஸ் தொல்லியல் களம் 400 முதல் 600 ஹெக்டேர் (990 - 1,480 ஏக்கர்) பரப்பளவு கொண்டது. லகாஸ் தொல்லியல் களத்தை முதன் முதலில் 1887-இல் அகழ்வாய்வு செய்தவர் இராபர்ட் கோல்டுவே ஆவார். லகாஸ் தொல்லியல் களத்தை 1953-இல் மீண்டும் தொர்கில்டு மற்றும் ஜேக்கப்சன் ஆய்வு செய்தனர். இறுதியாக 1990-இல் லாகஸ் தொல்லியல் களத்தை 12 ஆண்டுகள் ஆய்வு செய்து ஒரு கோயிலை கண்டுபிடித்தனர்.
# லகாசு

## இதனையும் காண்க

- சுமேரியா
- மெசொப்பொத்தேமியா
- பண்டைய அண்மை கிழக்கின் நகரங்கள்
# நாட்டுப்புற நாயகன்

**நாட்டுப்புற நாயகன்** (***Nattupura Nayagan***), ராம நாராயணன் இயக்கி, 1997 ஆம் ஆண்டு வெளிவந்த இந்தியத் தமிழ்த் திரைப்படமாகும். செல்வா, ஸ்வாதி மற்றும் பலர் நடித்துள்ளனர். எஸ். ஏ. ராஜ்குமார் இசையமைத்த இப்படம், 4 ஜூலை 1997 ஆம் தேதி வெளிவந்தது.
# நாட்டுப்புற நாயகன்

## நடிகர்கள்

- செல்வா - அல்லிமுத்து
- ஸ்வாதி - ரஞ்சனி
- ஆர். சுந்தர்ராஜன் - சிக்கல் சிங்காரவேலன் (அல்லிமுத்து அப்பா)
- கரை சுப்பையா - நாதஸ்வர வித்வான்
- மணிவண்ணன்
- மா. நா. நம்பியார் - குப்புசாமி
- வெண்ணிற ஆடை மூர்த்தி
- ஜெய்கணேஷ்- பண்ணையார் (ரஞ்சனி அப்பா)
- சரோஜாதேவி- ராதா (ரஞ்சனி அம்மா)
- கோவை சரளா - பவளக்கொடி (அல்லிமுத்து அம்மா)
- மனோ
- குமரிமுத்து
- ஜோதி மீனா - வள்ளி
- பெரிய கருப்பு தேவர்
- போண்டா மணி
- மார்த்தாண்டம்
- குள்ளமணி
- ஆர். கே. - மருத்துவர்
# நாட்டுப்புற நாயகன்

## கதைச்சுருக்கம்

கிராமத்தை சார்ந்த கரகாட்ட குழுவின் முக்கிய வித்வான் அல்லிமுத்து (செல்வா). லண்டனில் படித்த ரஞ்சனி (ஸ்வாதி) தனது கிராமத்திற்கு திரும்புகிறாள். அவள் பணக்கார பண்ணையாரின் மகளாவாள். அதிக வேறுபாடுகள் இருந்தாலும், அல்லிமுத்துவும் ரஞ்சனியும் காதலில் விழிக்கிறார்கள்.  
அவ்வாறாக ஒரு முறை, டெல்லியில் வாசிக்கும் பொழுது பிரித்தானிய பெண் ஒருத்தியை சந்திக்கிறான் அல்லிமுத்து. ரஞ்சனியை புறக்கணித்து, அந்த பிரித்தானிய பெண்ணுடன் அதிக நேரம் அல்லிமுத்து செலவிடுவதால், மனமுடைந்து போகிறாள் ரஞ்சனி. மேலும் அல்லிமுத்து ரஞ்சனியை காதல் செய்யவில்லை என்று கூறி ரத்த வாந்தி எடுத்து மயங்கி விழுகிறான் அல்லிமுத்து. டெல்லியில் நடந்தது என்னவென்று அந்த பிரித்தானிய பெண் ரஞ்சனியிடம் கூறுகிறாள்.  
டெல்லியில் கரகாட்டம் சொல்லிக்கொடுக்கும் பொழுது ரத்தத்துடன் இருமிய அல்லிமுத்துவை மருத்துவர்கள் சோதனை செய்து, ரத்தப் புற்றுநோய் இருப்பதாக தெரிவித்தனர். அதை ரஞ்சனியிடமிருந்து மறைக்க முடிவு செய்து, ரஞ்சனி வெறுக்கும் வண்ணம் நடந்து கொண்டான் அல்லிமுத்து.  
பின்னர், லண்டனில் இருந்து மருத்துவர்கள் வரவழைக்கப்பட்டு, புற்றுநோய்க்கு சிகிச்சை அளிக்கப்பட்டு, அல்லிமுத்து குணமடைந்தானா என்பதே மீதிக் கதையாகும்.
# நாட்டுப்புற நாயகன்

## இசை

கங்கை அமரன், ஆர். சுந்தர்ராஜன், கஸ்தூரி ராஜா, அகத்தியன், இ.எஸ். மூர்த்தி, ராம நாராயணன் எழுதிய பாடல்களுக்கு, எஸ். ஏ. ராஜ்குமார் இசை அமைத்தார்.  
1. ஆணையிடு - மலேசியா வாசுதேவன்
1. ஆறுரு வீதியிலே - யுகேந்திரன், தேவி
1. தூ தூ துபிதூ - அனுபமா
1. நேத்து புடிச்ச - கே. எஸ். சித்ரா, சுரேஷ் பீட்டர்ஸ்
1. தேவர் பொறந்த - டி. எல். மகராஜன், தேவி
1. வெத்தல வெத்தல - மனோ, சுவர்ணலதா
# நாட்டுப்புற நாயகன்

## படக்குழுவினர்

இயக்கம்/திரைக்கதை - ராம நாராயணன்  
தயாரிப்பு - ராம சுப்பையா, கருமாரி கந்தசாமி, ஜே. துரை  
வசனம் - புகழ்மணி  
ஒளிப்பதிவு - பேபி பிலிப்ஸ்  
தொகுப்பு - பாபு ராஜ்
# 2-மெத்தில்தயோபீன்

**2-மெத்தில்தயோபீன்** (*2-Methylthiophene*) என்பது CH3C4H3S. என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். கரிமக் கந்தகச் சேர்மம் என்று இது வகைபடுத்தப்படுகிறது. நிறமற்ற 2-மெத்தில்தயோபீன் தீப்பற்றி எரியக்கூடிய ஒரு நீர்மமாகும். தயோபீன்-2-கார்பாக்சால்டிகைடை உல்ப் கிசுனர் ஒடுக்க வினைக்கு உட்படுத்தி 2-மெத்தில்தயோபீன் உற்பத்தி செய்யப்படுகிறது.
# 2-மெத்தில்தயோபீன்

## இதையும் காண்க

- 3-மெத்தில்தயோபீன்
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

**துலுஸ் மற்றும் மொன்ட்டோபான்** **துப்பாக்கிச்சூட்டு சம்பவங்கள்** என்பது 2012 மார்ச் 11 முதல் 19 வரை பிரான்சின் துலுஸ் மற்றும் மொன்ட்டோபான் ஆகிய நகரங்களில் தனி ஒரு நபர் நடத்திய துப்பாக்கிச் சூட்டு சம்பவங்கள் ஆகும். இத்துப்பாக்கிச்சூடுகள் முதலில் பிரான்சிய இராணுவ வீரர்களின் மீதும் அதன்பின் துலுஸ் நகரத்தில் உள்ள யூத பாடசாலை ஒன்றின் மாணவர்கள் மற்றும் ஆசிரியர் ஒருவர் மீதும் மொகம்மது மெரா என்பவரால் மேற்கொள்ளப்பட்டது. இச்சம்பவங்களிில் ஏழு பேர் கொல்லப்பட்டனர். மேலும் படுகாயமடைந்த நான்கு பேருடன் சேர்த்து மொத்தமாக ஐவர் காயமடைந்திருந்திருந்தனர்.  
முதல் துப்பாக்கிச் சூடு மார்ச் 11 அன்று துலுஸ் நகரில் இராணுவ வான்குடைப் பதாதி ஒருவர் மீது மேற்கொள்ளப்பட்டது. இதில் அவ் வான்குடைப் பதாதி உயிரிழந்தார். மார்ச் 15 அன்று மொண்ட்டோபானிலுள்ள வணிக வளாகத்தில் நடைபெற்ற இரண்டாம் தாக்குதலில் சீருடையிலிருந்த பிரான்சிய இராணுவ வீரர்கள் இருவர் கொல்லப்பட்டதுடன் மேலும் ஒரு இராணுவ வீரர் படுகாயமடைந்தார். உயிரிழந்த மூன்று இராணுவ வீரர்களும் துப்பாக்கிதாரி மொகம்மது மெராவைப் போல வட ஆப்பிரிக்கப் பின்புலம் கொண்ட பிரான்சிய குடும்பத்தைச் சேர்ந்தவர்கள் ஆவர். மார்ச் 19 துலுஸ் நகரில் நடந்த மற்றுமொரு துப்பாக்கிச் சூட்டு நிகழ்வில் ஓசர் ஹத்தோரா யூத பாடசாலையைச் சேர்ந்த மூன்று சிறார்கள் உட்பட நால்வர் கொல்லப்பட்டனர்; நால்வர் காயமடைந்தனர்.  
இத்துப்பாக்கிச்சூட்டு சம்பவங்களையடுத்து பிரான்சின் துலுஸ், மொண்ட்டோபான் நகரங்களை உள்ளடக்கிய மிடி பிரெனி நிர்வாக மண்டலம் மற்றும் அதை அண்டிய நிர்வாக பிரிவுகளில் அதி உச்ச பயஙகரவாத எச்சரிக்கை அமைப்பு முறை செயற்படுத்தப்பட்டது. இத்தாக்குதலை ஐக்கிய நாடுகள் சபை, உட்பட பல உலக நாடுகளும், பிரான்ஸ் இஸ்லாமிய நம்பிக்கைகள் அமைப்பும் கண்டனம் தெரிவித்தன.  
இத்தாக்குதல்களை நடத்தியவர் அல்ஜீரிய குடும்பப் பின்னணியைக் கொண்டவரும் துலுஸ் நகரில் பிறந்து வளர்ந்தவருமான மொகம்மது மெரா (23 வயது) எனக் காவல்துறை அடையாளம் கண்டது. இவர் பல சிறு குற்றச் செயல்களுடன் தொடர்புடையவர் எனவும் காவல்துறை தெரிவித்தது. இவரைப் பிடிக்க இவர் வாழும் வாடகைக் குடியிருப்பை காவல்துறை முற்றுகையிட்டது. 30 மணித்தியாலங்கள் நீடித்த இம்முற்றுகையின் இறுதியில் மொகம்மது மெரா பயங்கரவாதத்துக்கெதிரான விசேட காவல் துறையினரால் சுட்டுக் கொல்லப்பட்டார். மேலும் இந்நிகழ்வில் ஆறு காவலதிகாரிகளும் காயமடைந்தனர். ஆப்கானிஸ்தானில் அல் காயிதா அமைப்புக்கெதிராக பிரான்சிய இராணுவம் முன்னெடுத்த நடவடிக்கைகளைக் காரணம் காட்டியே மெரா இராணுவ வீரர்களைச் சுட்டார் எனக் கூறப்படுகிறது. மேலும் சிறார்களைக் கொன்றது யூத எதிர்ப்புக் கொள்கையினால்தான் என முற்றுகையின் போது மெரா ஒப்புக் கொண்டார். இது பற்றி அவர் மேலும் குறிப்பிடுகையில் பாலஸ்த்தீனத்தில் இருக்கும் என் சகோதர, சகோதரிகளை யூதர்கள் கொல்வதால் நான் யூத சிறுவர்களைக் கொன்றேன் எனவும் கூறியிருந்தார்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## ஆயுததாரியின் பின்னணி

மெராவின் சகோதரர்களில் ஒருவரிடமிருந்து கிடைத்த தகவல்களின்படி மெராவும் அவரது சகோதரர்களும் தீவிர இஸ்லாமிய அடிப்படைவாத, இனவாதச் சூழலில் வளர்ந்தனர். மெராவின் தந்தை மெராவின் சிறுவயதிலே குடும்பத்தை விட்டு நீங்கினார். தந்தை இல்லாத குடும்பத்தை மெராவின் தாயார் தலைமையேற்றார். அவர்கள் துலுஸ் நகரின் ஏழ்மையான பகுதியில் வசித்து வந்தனர். மெரா சிறு குற்றங்களுக்காகச் சிறைவாசம் அனுபவித்த பின் சலாபியத்துக்கு மாறியிருக்கலாம் என பிரான்சிய குற்றப் புலனாய்வாளர்கள் நம்புகின்றனர். அத்தோடு மெராவின் ஆப்கானிஸ்தான் மற்றும் பாக்கிஸ்தான் விஜயம் அவரின் போக்கை மாற்றியிருக்கலாம் எனவும் நம்பப்படுகிறது.  
மெரா பிரான்சிய இராணுவத்தில் சேர முயற்சிகள் மேற்கொண்டார். எனினும் அவர் பல குற்றச் செயல்களில் ஈடுபட்டிருந்ததால் இராணுவத்தில் சேர அனுமதி மறுக்கப்பட்டது. அல்காயிதா அமைப்பைச் சேர்ந்த ஒருவருடன் மெராவின் குடும்பம் தொடர்புபட்டிருந்ததாகச் சிலத் தகவல்கள் கிடைக்கப்பெற்றன. மேலும் துப்பாக்கிச்சூட்டுக்கு மெராவின் உளவியல் சீர்கேடும் ஒரு காரணம் எனக் கருதப்படுகிறது.  
மெரா தன்னைக் கடவுள் வழியில் போராடும் அல்காயிதா  
ஜனாதிபதி நிக்கோலா சர்கோசி இத்தாக்குதலை தனிமையான தாக்குதல் என விவரித்தார். காவல்துறை புலனாய்வில் மெரா 20 நாடுகளைச் சேர்ந்த 180 தொலைபேசி எண்களுக்கு 1,800 அழைப்புகளை மேற்கொண்டது தெரிய வந்தது. மேலும் மத்திய கிழக்கு நாடுகள் மற்றும் ஆப்கானிஸ்தானுக்கு சென்ற மெரா அங்கு சிலரைச் சந்தித்து தனது தாக்குதல்களுக்கான திட்டங்களை தீட்டியிருக்கலாம் எனவும் தெரிவிக்கப்பட்டது.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## தாக்குதல்கள்

காவல்துறையினர் இத்தாக்குதல்களை நடத்தியவர் மெரா என்பதையும் தாக்குதலுக்கு 45 பிஸ்டல் ரகத்துப்பாக்கி பயன்படுத்தப்பட்டது என்பதையும் கண்டுபிடித்தார்கள். இச்சம்பவங்களை நேரில் கண்டவர்களின் கூற்றுப்படி மூன்று சம்பவங்களிலும் ஆயுததாரி தலைக்கவசமணிந்து உந்துருளியில் வந்து தாக்குதல் நடத்திச் சென்றார் எனத் தெரியவருகிறது.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## தாக்குதல்கள்

### மார்ச் 11: துலுஸ் வான்குடைப் பதாதி

மார்ச் 11 அன்று துலுஸ் நகருக்கு வெளியில் பிரான்சிய வான்குடை படையணி உயரதிகாரியான 30 வயதுடைய இமாட் இப்னு சையடன் தலையில் சுடப்பட்டார். உந்துருளி ஒன்றை இமாட்டிடமிருந்து கொள்வனவு செய்ய ஒருவர் தொலைபேசியில் தொடர்பு கொண்டதையடுத்து அவரை சந்திப்பதற்காக காத்திருந்த நேரமே இமாட் இவ்வாறு சுடப்பட்டார். காவல்துறை மெராவே இச்சந்திப்பை ஒழுங்கு செய்தார் எனச் சந்தேகிக்கிறது. தாக்குதல் நடத்தியவர் தலைக்கவசமணிந்து உந்துருளியில் வந்தார் எனத் தெரியவந்தது.  
இப்னு சையடன் குடும்பத்தார் அவரின் உடலை தங்கள் பூர்வீக ஊரான மொரோக்கோவிலுள்ள மெடிக்கில் புதைத்தனர்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## தாக்குதல்கள்

### மார்ச் 15: மொன்ட்டோபானில் மூன்று வான்குடைப் பதாதிகள்

மார்ச் 15 வியாழக்கிழமை அன்று பிற்பகல் இரண்டு மணியளவில் துலுஸ் நகருக்கு வடக்கே 50 கிலோமீட்டர்கள் தொலைவிலிள்ள மொன்ட்டோபான் நகரத்திலுருக்கும் வணிக வளாகத்தினருகில் இடம்பெற்ற துப்பாக்கிச் சூட்டில் இரு படைவீரர்கள் இறந்ததுடன் ஒருவர் படு மோசமாகக் காயமடைந்தார். வணிக வளாகத்தினருகிலுருந்த தன்னியக்க வங்கி இயந்திரத்தில் பணம் எடுத்துக் கொண்டிருந்த போதே படைவீரர்கள் மூவர் மீதும் துப்பாக்கிச் சூடு மேற்கொள்ளப்பட்டது. மூன்று படைவீரர்களும் 17வது வான்குடைப் பொறியியல் படையணியைச் சேர்ந்தவர்கள். அத்தோடு அவர்களின் முகாம் நகருக்கு அண்மையிலேயே இருந்தது. இத்தாக்குதலில் 24 வயதுடைய கத்தோலிக்க பின்னணியைக் கொண்ட வான்குடைப்படை அதிகாரி அபெல் ஷெனூ மற்றும் 23 வயதுடைய வட ஆபிரிக்க இஸ்லாமிய பின்னணியைக் கொண்ட வான்குடைப்பதாதி மொகம்மது பரா ஆகியோர் கொல்லப்பட்டனர். மற்றொரு வான்குடைப்படை அதிகாரியான 28 வயதுடைய லொய்க் லிபர் படுகாயமடைந்து ஆழ்மயக்க நிலையை அடைந்தார். கண்காணிப்பு சலனப் பட கருவியில் கருப்புத் தலைக்கவசம் அணிந்து உந்துருளியில் கொலையாளி வருவதும் படைவீரர்களைக் குறிவைக்கையில் தன்னியக்க வங்கி இயந்திரத்தில் பணமெடுப்பதற்காக வரிசையில் நின்று கொண்டிருந்த மூதாட்டியைத் தள்ளி விடுவதும் பதிவாகியது.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## தாக்குதல்கள்

### மார்ச் 19: துலுஸ் ஓசர் அத்தோரா பாடசாலை

துலுஸ் நகரிலுள்ள ஓசர் அத்தோரா பாடசாலை, பிரான்ஸ் நாட்டிலிருக்கும் ஏறத்தாழ 20 யூத பாடசாலைகளில் ஒன்றாகும். இப்பாடசாலைகளில் எசுப்பானிய, மத்திய கிழக்கு, வட ஆபிரிக்க நாடுகளைப் பூர்வீகமாகக் கொண்ட பிரான்சிய யூத மாணவர்கள் கல்வி பயிலுகின்றனர். இப்பாடசாலை ஒரு உயர்நிலைப் பாடசாலை ஆகையால் இதில் 11 வயது முதல் 17 வயது வரையான மாணவர்கள் கல்வி கற்கின்றனர். ஏனைய பாடசாலைகளுக்கு செல்வதற்கான போக்குவரத்து வசதிகளை இப்பாடசாலை செய்து கொடுப்பதால் இது ஒரு ஒன்று கூடல் இடமாகவும் செயற்படுகிறது. அனேகமான பெற்றோர் ஏனைய பிரதேசத்திலுள்ள பாடசாலைகளுக்கு தங்கள் பிள்ளைகளை அனுப்ப இப்பாடசாலையில் ஒன்று கூடுவார்கள்.  
மார்ச் 19 அன்று எட்டு மணியளவில் ஒசர் அத்தோரா பாடசாலைக்கு யமஹா டிமெக்ஸ் ரக உந்துருளியில் வந்த கொலையாளி வாகனத்திலிருந்து இறங்கி பாடசலை முன் வளாகத்தை நோக்கி துப்பாக்கியால் சுட ஆரம்பித்தார். முதலில் பலியானவர் அப்பாடசாலையைச் சேர்ந்த ஒரு யூத ஆசிரியர் ஆவார். யூத மதகுருவாகவுமிருந்த இவ்வாசிரியர் துப்பாக்கிச்சூட்டிலிருந்து தனது இரு மகன்களைக் காக்கும் முயற்சியின் போதே பாடசாலை வாயிலின் அருகில் வைத்து சுடப்பட்டு இறந்தார். அதன்பின் அவ்வாசிரியரின் இரு மகன்களையும் சுட்டுக் கொன்றுவிட்டு பாடசாலை வளாகத்தினுள் நுழைந்த கொலையாளி தப்பிப்பதற்காக பாடசாலை கட்டிடத்தை நோக்கி ஓடிய ஆட்களைத் துரத்தினார்.  
கட்டிடத்தினுள் நுழைந்த கொலையாளி அங்கிருந்த ஆசிரியர்கள், மாணவர்கள், பெற்றோர், ஊழியர் ஆகியோரை நோக்கிச் சுட்டார். தப்பியோடிய ஒரு சிறுமியைத் துரத்தி அச்சிறுமியின் கூந்தலைப் பற்றியிழுத்து துப்பாக்கியால் சுட முயன்றார். எனினும் துப்பாக்கி பழுதடையவே வேறொரு துப்பாக்கியை எடுத்து சிறுமியின் தலை ஓரத்தில் சுட்டார். பின்னர் கொலையாளி தனது உந்துருளியை எடுத்துக் கொண்டு அங்கிருந்து சென்றார்.  
இத்துப்பாக்கிச் சூட்டின் பின் அரசாங்கம் மிடி பிரெனி நிர்வாக பகுதியில் உடனடியாக அமுலுக்கு வரும் வகையில் பயங்கரவாத எச்சரிக்கை அமைப்பு முறை அதி உச்ச நிலைக்கு உயர்த்தப்பட்டது. சனாதிபதி தேர்தலை சந்திப்பதற்கான ஆயத்தங்களை மேற்கொண்டிருந்த ஜனாதிபதி நிகோலா சர்கோசி உடனடியாக அவற்றை நிறுத்தி விட்டு துப்பாக்கிச் சூடு நடைபெற்ற பாடசாலைக்கு சென்றார். மறுநாள் அனைத்து பாடசாலைகளிலும் ஒரு நிமிடம் மௌன அஞ்சலி செலுத்துமாறு சர்கோசி அழைப்பு விடுத்தார்.  
மார்ச் 23 அன்று சனாதிபதி சர்கோசியின் ஆலோசகர் ஆஞ்ச் மன்சினி இத்தாக்குதலைப் பற்றிக் குறிப்பிடும் பொழுது மெரா மேலுமொரு இராணுவ வீரரைக் கொல்லும் பொருட்டே அங்கு வந்தார் எனினும் அந்நேரத்தில் அது முடியாமல் போகவே அருகிலிருந்த யூத பாடசாலையைத் தாக்கினார் என்றார்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## தாக்குதல்கள்

### மார்ச் 19: துலுஸ் ஓசர் அத்தோரா பாடசாலை

#### பலியானவர்கள்

நான்கு பேர் இப்பாடசாலைத் தாக்குதலில் இறந்தார்கள். 30 வயது யூத ஆசிரியர் யோனத்தன் சான்ட்லர், அவரின் முதல் இரு மகன்களான ஆறு வயது ஆயே மற்றும் மூன்று வயது கேப்ரியேல்,மற்றும் தலைமை ஆசிரியரின் எட்டு வயது மகள் மிரியம் மொன்சொனெகோ ஆகியோரே கொல்லப்பட்டவர்கள். இவர்களுடன் 17 வயதான பிரையன் எனும் சிறுவன் துப்பாக்கிச் சூடு பட்டு பலத்த காயங்களுக்கு உள்ளானார். இச்சம்பவம் பிரான்சில் நிகழ்ந்த பாடசாலைத் துப்பாக்கிச் சூட்டு சம்பவங்களில் மிக மோசமான சம்பவமாகப் பதிவாகியது.  
கொல்லப்பட்ட நான்கு பேரின் உடல்களும் மார்ச் 20 அன்று பிரான்ஸ் வெளியுறவுத்துறை அமைச்சரின் தலைமையில் இசுரேல் கொண்டு செல்லப்பட்டு அங்கு யெருசலேமில் ஹார் ஹமனியுகாட் மயானத்தில் புதைக்கப்பட்டது. இறந்த யூத ஆசிரியர் உட்பட அவரின் குடும்ப அங்கத்தவர்கள் பிரான்ஸ் மற்றும் இசுரேல் ஆகிய நாடுகளின் குடியுரிமையைக் கொண்டிருந்தனர்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## தாக்குதல்கள்

### மார்ச் 19-மார்ச் 22: மனித வேட்டை

காவல்துறையினர் பிரான்ஸ் வரலாற்றின் மிகப் பெரிய மனித வேட்டைகளில் ஒன்றை முன்னெடுத்தனர். துலுஸ் நகரில் பாதைத்தடுப்பை அமைத்ததோடு மட்டுமல்லாமல் காவல்துறையினர் யூத மற்றும் இஸ்லாமிய பாடசாலைகளுக்கு மேலதிக பாதுகாப்பை வழங்கினர். இதற்கு காரணம் கொல்லப்பட்டவர்களின் இன அடையாளங்கள் யூத, வட ஆபிரிக்க கறுப்பினத்தவராக இருந்தமையால் இது நாசிசவாதிகளின் வேலையாக இருக்கலாம் என காவல்துறை சந்தேகித்தது. சிறு குற்றங்களுக்காகவே கைது செய்யப்பட்டிருந்தமையால் மெரா காவல்துறையினரின் கவனத்தை ஆரம்பத்தில் ஈர்க்கவில்லை. தனது கைவிரல் அடையாளத்தை வைத்து தன்னைப் பிடித்து விடக் கூடாது என்பதற்காக துப்பாக்கிச் சூடுகளுக்குப் பின் வெடித்த தோட்டா உறைகளை மெரா அப்புறப்படுத்தியிருந்தார்.  
வான்குடைப் படையணி அதிகாரியான இப்னு சையடெனின் உந்துருளி கொள்வனவாளரைத் கண்டுபிடிக்கும் முயற்சியில் காவல்துறையினர் இறங்கினர். அத்தேடுதல் மெராவின் கணினிக்கு இட்டுச் சென்றது. தீவிர ஆராய்ச்சியின் பின் அக்கணினியின் இணைய நெறிமுறை முகவரி துலுசில் வசிக்கும் ஒரு பெண்ணினுடையது எனக் கண்டறியப்பட்டது. அப்பெண்ணின் இரு மகன்களும் பயங்கரவாத எதிர்ப்பு அணியின் கவனிப்புப் பட்டியலில் இருந்தனர். மெரா ஒரு உந்துருளி இயந்திர வல்லுனரிடம் பாதுகாப்புக்காக வாகனத்தில் பொருத்தப்பட்டுள்ள புவியிடங்காட்டி அமைப்பை நீக்குவது எவ்வாறு என்பது பற்றி கேட்டிருந்தார். சந்தேகப்பட்ட வாகன வல்லுனர் மெராவின் நடவடிக்கைகளைப் பற்றி காவல்துறையினருக்கு செய்தி வழங்கினார்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## கொலையாளி

மொகம்மது மெரா (10 அக்டோபர் 988 - 22 மார்ச் 2012) அல்ஜீரிய பூர்வீகம் கொண்ட பிரான்சிய குடும்பத்தில் பிறந்தார்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## கொலையாளி

### ஆரம்ப வாழ்க்கை

மெராவின் ஐந்து வயதில் அவரின் பெற்றோர் விவாகரத்து செய்து கொண்டனர். இரு சகோதரர் மற்றும் சகோதரிகளைக் கொண்ட குடும்பத்தை மெராவின் தாயார் தனியாகப் பொறுப்பேற்றார். அவர்கள் துலுஸ் நகரின் ஏழ்மையான பகுதியில் வசித்து வந்தனர். சிறுவயது முதலே வன்முறை மிகுந்தவராக மெரா வளர்ந்தார்.  
மெரா வழிப்பறி போன்ற திருட்டுக் குற்றங்களுக்காக குறிப்பிடத்தகுந்த தடவைகள் சிறைக்குச் சென்றுள்ளர். 2005ம் ஆண்டு முதல் தடவையாகக் கைது செய்யப்பட்டு சிறைக்குச் செண்றார். அதன்பின் 2009 இலும் சிறுகுற்றங்களுக்காகச் சிறைக்குச் சென்றுள்ளார். அவரின் நண்பர்களிடமிருந்து கிடைத்த தகவலின் படி மெரா ஒருபோதும் பள்ளிவாசலுக்குச் செல்வதில்லை. மேலும் இவர் ஆப்கானிஸ்தான் மற்றும் பாகிஸ்தானுக்கு அடிக்கடி பயணம் செய்வதால் பிரான்சிய பாதுகாப்பு அதிகாரிகளின் கவனத்தை ஈர்த்திருந்தார்.  
டிசம்பர் 25 2008 அன்று மெரா தற்கொலை முயற்சி மேற்கொண்டார். இதைப் பற்றி உளவியலாளர் ஒருவர் குறிப்பிடும் போது மெராவின் உளநிலை சீராகவே உள்ளது எனினும் சில நிகழ்வுகளால் அவர் மனம் சிறிது சலனத்திற்கு உள்ளாகியதெனத் தெரிவித்தார்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## கொலையாளி

### காணொளிப்பதிவு

மெரா தான் மேற்கொண்ட அனைத்து கொலைகளையும் படம் பிடித்தார். படம் பிடித்த காணொளிகளை குரான் வசனங்கள் மற்றும் பின்னணி இசையோடு தொகுத்து வைத்திருந்தார். அக்காணொளிகளை அல்ஜசீரா செய்தி நிறுவனத்திற்கு மெரா அனுப்பியிருந்தார். எனினும் பிரான்சிய அதிபரின் வேண்டுகோளுக்கிணங்கி அல்ஜசீரா நிறுவனம் அக்காணொளிகளை ஒளிபரப்பாமல் விட்டது. ஒரு காணொளியில் மெரா இரண்டு இஸ்லாமிய படைவீரர்களைச் சுடுவதும் அல்லாஹு அக்பர் எனக் கத்துவதும் பதிவாகியிருந்தது.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## கொலையாளி

### சவ அடக்கம்

மெராவின் மூத்த சகோதரரின் கூற்றுப்படி வீட்டிற்கு கொண்டு வரப்பட்ட மெராவின் உடலைப் பார்வையிட உள்ளூர் இசுலாமிய அங்கத்தவர்கள் வந்திருந்ததோடு அவரின் செய்கைகளைப் பாராட்டிப் பேசியிருந்தார்கள். அவர்களின் ஒரே வருத்தம் மெரா மேலும் அதிகமான யூதர்களைக் கொல்லாமல் விட்டதே எனவும் அவர் குறிப்பிட்டார். மார்ச் 29 2012 அன்று மெராவின் உடல் துலுஸ் நகரின் அருகிலிருந்த இசுலாமிய மயானத்தில் அடக்கம் செய்யப்பட்டது. அவ்விறுதிச் சடங்கில் இசுலாமிய மதபோதகர் உட்பட 50 பேர் கலந்து கொண்டிருந்தனர்.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## எதிர்வினைகள்

ஐக்கிய நாடுகள் உட்பட பல உலக நாடுகள் இத்தாக்குதலை வன்மையாகக் கண்டித்தன. அவற்றோடு பிரான்ஸ் இஸ்லாமிய நம்பிக்கைகள் அமைப்பும் இத்தாக்குதல்களுக்கு தனது கண்டனத்தை தெரிவித்திருந்தது.
# துலுஸ் மற்றும் மொன்ட்டோபான் துப்பாக்கிச் சூட்டு சம்பவங்கள்

## உசாத்துணைகள்

<references group=""></references>